SL Uradni list Evropske unije L 113/48

IZVEDBENI SKLEP KOMISIJE (EU) 2017/759

z dne 28. aprila 2017

o skupnih protokolih in oblikah zapisa podatkov, ki jih morajo letalski prevozniki uporabiti pri posredovanju podatkov PNR enotam za informacije o potnikih

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive (EU) 2016/681 Evropskega parlamenta in Sveta z dne 27. aprila 2016 o uporabi podatkov iz evidence podatkov o potnikih (PNR) za preprečevanje, odkrivanje, preiskovanje in pregon terorističnih in hudih kaznivih dejanj (1) in zlasti člena 16(3) Direktive,

ob upoštevanju naslednjega:

(1) Direktiva (EU) 2016/681 določa, da mora Komisija sestaviti seznam skupnih protokolov in sistemsko podprtih oblik zapisa podatkov, ki jih bodo letalski prevozniki uporabljali pri posredovanju podatkov iz evidence podatkov o potnikih (PNR) državam članicam. Letalski prevozniki morajo z navedenega seznama izbrati skupni protokol in obliko zapisa podatkov, ki ju nameravajo uporabljati, ter ju sporočiti državam članicam.

(2) Sestaviti bi bilo treba seznam možnosti, ki bi upošteval sedanje stanje v industriji, da bi se omogočilo hitro izvajanje Direktive (EU) 2016/681 in zmanjšal negativni ekonomski učinek na letalske prevoznike. Hkrati bi morale te možnosti zagotoviti varen in zanesljiv prenos podatkov PNR.

(3) Manjši letalski prevozniki, ki ne izvajajo letov po določenem javnem voznem redu in ki nimajo potrebne tehnične infrastrukture za uporabo oblik zapisa podatkov in protokolov prenosa iz Priloge, bi morali biti izvzeti iz obveznosti uporabe teh oblik zapisa in protokolov. Države članice bi se morale s temi letalskimi prevozniki dvostransko dogovoriti o elektronskih sredstvih, ki se bodo uporabljala, da se zagotovi ustrezna raven varnosti prenosa podatkov PNR s strani teh letalskih prevoznikov.

(4) V skladu z uvodno izjavo 17 Direktive (EU) 2016/681 bi morale biti smernice Mednarodne organizacije civilnega letalstva (ICAO) podlaga za sprejetje sistemsko podprtih oblik zapisa podatkov, ki jih bodo letalski prevozniki uporabljali za posredovanje podatkov PNR državam članicam.

(5) Oblika zapisa podatkov PNRGOV je priznana kot mednarodni standard za prenos podatkov PNR, ki so jo skupaj razvile vlade, letalski prevozniki in ponudniki storitev pod okriljem Mednarodnega združenja letalskih prevoznikov (IATA), ICAO in Svetovne carinske organizacije (WCO). Oblika zapisa podatkov PNRGOV bi morala biti skladna s standardi za izmenjavo podatkov, povezanih s potniškimi in letališkimi storitvami (PADIS) iz Priročnika o uporabi XML za sporočila PNRGOV in Priročnika o uporabi EDIFACT za sporočila PNRGOV, ki ju je odobril odbor za stike WCO/IATA/ICAO za AP in PNR.

(6) UN/EDIFACT PAXLST je oblika zapisa podatkov za prenos predhodnih podatkov o potnikih (podatki API). To obliko zapisa bi bilo treba v skladu s členom 8(2) Direktive (EU) 2016/681 uporabiti za prenos podatkov API, ki jih letalski prevozniki zberejo pri običajnem poslovanju, vendar ne z istimi tehničnimi sredstvi kot ostale podatke PNR.

(7) Trenutno večina letalskih prevoznikov za posredovanje podatkov o potnikih nacionalnim organom uporablja dva protokola prenosa, in sicer IBM MQ in IATA Type B.

(8) IBM MQ, ki je lastniški izdelek družbe IBM, z uporabo čakalne vrste sporočil za lažjo izmenjavo informacij med aplikacijami, sistemi, storitvami in dokumenti zagotavlja varno in zanesljivo dostavo sporočil, ki ohranja celovitost sporočila in omejuje tveganje izgube informacij.

(9) Sporočilni sistem Type B je poimenovala IATA in se uporablja za sporočanje znotraj sektorja letalskega prevoza in storitvenega sektorja v zvezi s potovanji ter med navedenima sektorjema. Znotraj sektorja zračnega prevoza velja za zelo zanesljivega in varnega, zato se uporablja v ključnih poslovnih aplikacijah.

(10) Nekateri letalski prevozniki ne morejo sprejeti in uvesti protokolov prenosa, ki jih zdaj ne uporabljajo, v časovnem okviru, krajšem od štiri do pet let.

(11) V skladu s členom 16(2) Direktive (EU) 2016/681 bi morali letalski prevozniki imeti možnost, da uporabijo vsaj eno od oblik zapisa podatkov in protokolov prenosa, določenih s tem izvedbenim sklepom, po enem letu od dne njegovega sprejetja.

(12) Izvedbeni sklep bi moral zato priznati sedanje stanje v industriji, letalskim prevoznikom pa omogočiti, da tudi za namene Direktive (EU) 2016/681 še naprej uporabljajo iste oblike zapisa podatkov in protokole prenosa, ki trenutno predstavljajo standard znotraj industrije.

(13) Po drugi strani pa bi bilo treba v največji možni meri spodbujati uporabo oblik zapisa podatkov in protokolov prenosa, ki temeljijo na odprtih standardih, vključno z uporabo evropskih standardov.

(14) Komisija trenutno spodbuja uporabo protokola „AS4“, zlasti v okviru instrumenta za povezovanje Evrope (IPE). Ta protokol bi bilo zato treba navesti kot alternativo protokoloma IBM MQ in IATA Type B.

(15) Industrijo in države članice bi bilo treba spodbuditi, da skupaj z mednarodnimi partnerji, ICAO in WCO sprejmejo potrebne ukrepe, ki bodo ustrezne protokole, ki temeljijo na odprtih standardih, vključili med mednarodno sprejete referenčne protokole, ki jih letalski prevozniki uporabljajo za posredovanje podatkov PNR enotam za informacije o potnikih držav članic.

(16) Ta izvedbeni sklep bi bilo zato treba pregledati v štirih letih po datumu njegovega sprejetja, da se preuči možnost nadomestitve lastniškega izdelka s protokoli prenosa, ki temeljijo na odprtih standardih. Treba bi bilo tudi razmisliti o vključitvi kakršne koli revizije obstoječih različic EDIFACT in XML za PNRGOV in za EDIFACT PAXLST ter o potencialnem razvoju standardov XML za sporočanje API.

(17) Države članice lahko tudi preučijo, ali se letalskim prevoznikom zagotovi potrditev prejema prenosa PNR (z uporabo sporočila ACKRES). Takšna odločitev bi morala temeljiti na dvostranskem dogovoru med letalskim prevoznikom in državo članico, kakor priporoča IATA.

(18) Ukrepi iz tega sklepa so v skladu z mnenjem odbora iz člena 17(1) Direktive (EU) 2016/681 –

SPREJELA NASLEDNJI SKLEP:

Člen 1

Skupni protokoli in sistemsko podprte oblike zapisa podatkov

1. Pri posredovanju podatkov PNR enotam za informacije o potnikih držav članic letalski prevozniki v skladu z Direktivo (EU) 2016/681 uporabijo eno od oblik zapisa podatkov in enega od protokolov za prenos, ki so navedeni v točkah 1 in 2 Priloge k temu sklepu.

2. Kadar letalski prevoznik predhodne podatke o potnikih (podatke API) iz člena 8(2) Direktive (EU) 2016/681 posreduje ločeno od podatkov PNR, posredovanih za isti let, se uporabi oblika zapisa podatkov iz točke 3 Priloge k temu sklepu.

3. Z odstopanjem od odstavkov 1 in 2 letalski prevozniki, ki ne izvajajo letov zunaj in znotraj EU po določenem javnem voznem redu in ki nimajo potrebne infrastrukture za podporo oblik zapisa podatkov in protokolov prenosa iz Priloge, podatke PNR posredujejo z elektronskimi sredstvi, ki zagotavljajo zadostno zaščito v smislu tehničnih varnostnih ukrepov, o katerih se dvostransko dogovorita letalski prevoznik in zadevna država članica.

Člen 2

Pregled

1. Komisija pregleda izvajanje tega sklepa do 28. aprila 2021. Pregled zlasti obravnava, ali je treba protokole prenosa, ki temeljijo na odprtih standardih, uporabljati izključno ali poleg obstoječih protokolov, hkrati pa zagotavlja, da so skladni z mednarodnimi standardi in najboljšimi praksami.

2. Na podlagi tega pregleda lahko Komisija sprejme spremembo tega sklepa.

Člen 3

Začetek veljavnosti

Ta sklep začne veljati dvajseti dan po objavi v Uradnem listu Evropske unije.

V Bruslju, 28. aprila 2017 Za Komisijo Predsednik Jean-Claude JUNCKER

(1) UL L 119, 4.5.2016, str. 132.